秋山
作者：衛宗武
朝代：宋

paragraphs: 秋山抱奇姿，不肯事嫵媚。
猶夫塵外士，飄然有仙氣。
霜風肅宇宙，林壤去菑翳。
皮毛剝落盡，玉骨乃挺異。
獨存歲寒枝，虬髯倚天翠。
我來一事無，兀兀惟坐對。
挾策詠聖涯，援琴奏流水。
方寸如太虛，物類無點綴。
但欠淵明菊，得酒莫與醉。
頼有坡仙竹，無肉可忘味。
老懷藉陶寫，俗好非所嗜。
平生愛山癖，每見如久契。
勿云丘垤如，泰華所眇視。
吾心與境融，小大無異致。
行行陟其巔，天地特一指。
忽動九辨悲，清愁飛海外。